ועדת הפנים והגנת הסביבה, כנסת 20, פרוטוקול מספר 728, 2018-10-29 13:00

יואב קיש: שלום לכולם.

יואב קיש: אני פותח את הדיון של ועדת הפנים והגנת הסביבה בנושא האלימות כנגד תושבים ערבים בירושלים שמעורבים בעסקאות מקרקעין עם יהודים.

יואב קיש: אני רוצה לומר כמה מילים בפתח הדברים.

יואב קיש: ראשית, יש לנו מקרה ספציפי לנגד עינינו.

יואב קיש: מדובר בעיסאם עקל, תושב ירושלים ואזרח ארצות הברית שלמעשה חטוף, עצור, וככל הנראה נחקר בעינויים בשב"כ של הרשות כבר למעלה משבועיים בחשד למכירה של נכס ליהודים.

יואב קיש: כמובן שכל המהלך של אחזקתו, חטיפתו והעינויים מנוגדים לכל ההסכמים שיש לנו עם הרשות ובכל מקרה אסור להם.

יואב קיש: זה מאוד ברור.

יואב קיש: הם צריכים להשיב אותו תוך 24 שעות.

יואב קיש: לאחרונה נחשף דוח ארגון זכויות האדם שמעיד על עינויי אסירים ברשות ואנחנו כאן גם כדי לדון במקרה הספציפי הזה ומעבר לכך, אני חייב לומר שהנושא של ניסיונות של הרשות הפלסטינית להפעיל פעילות שלטונית בתוך ירושלים, זה משהו שחייבים לעקור ולגדוע.

יואב קיש: בעניין הזה אנחנו נבחן האם הרשויות באמת פועלות ומתמודדות עם הניסיון של הרשות הפלסטינית כי היא בהחלט מנסה.

יואב קיש: בנושא הזה של הריבונות שלנו, השלטון והיכולת שלנו לממש ריבונות, מאוד חשובים כנגד הניסיונות של הרשות הפלסטינית.

יואב קיש: אני חייב לומר שאני לא הכרתי את המקרה.

יואב קיש: מי שפנה אלי וביקש ממני לבחון ולבדוק את הסיפור זה יאיר גבאי.

יואב קיש: לכן אני אתן לך לפתוח את הדברים כפי שאתה מכיר אותם ולהתייחס.

יואב קיש: תציג את עצמך ונמשיך.

יאיר גבאי: צהרים טובים.

יאיר גבאי: אני מייצג עמותה שנקראת בניין קשר לירושלים, עמותה שעוסקת בעידוד התיישבות וחיזוק הריבונות של ישראל בכל חלקי ירושלים.

יאיר גבאי: אני נחשפתי לסוגיה הזאת דרך הסיפור, כמו שאתה התחלת לומר, של אותו חטוף.

יאיר גבאי: הסיפור של החטוף הוא בן שבועיים ואז התברר שהתחיל מחול שדים של הסתה ואיומים כלפי כל מי שנחשד – ואני אומר נחשב במירכאות כפולות – על ידי גורם כזה או אחר ברשות הפלסטינית ומטעמה בקשרי מסחר עם יהודים, מכירת נכסים וקרקעות בירושלים.

יאיר גבאי: בראש ובראשונה מי שאחראי לכל שרשרת האלימות הזאת שהחלה עם אותו חטוף ואחר כך עברה להצתת מכוניות, לקטטות ולאיומים ברצח - שגם בדרך כלל מסתיימים ברצח – על אנשים במזרח ירושלים.

יאיר גבאי: מי שמכווין את כל הפעילות הזאת, זה אדם בשם עדנאן רית, מוגדר כמושל ירושלים, מקבל שכר מהרשות הפלסטינית בתפקידו זה כמושל ירושלים, הוא תושב סילוואן, תושב כפר השילוח, תושב ירושלים ואין פוצה פה ומצפצף.

יאיר גבאי: הוא מחזיק בתפקיד הזה מה-1 בספטמבר 2018.

יאיר גבאי: הדבר הזה אומר דרשני מהרבה סיבות מכיוון שאנחנו יודעים שהרשתות החברתיות הן פלטפורמה דרכה אפשר גם להביא לרצח, אפשר גם להביא לאלימות וזה מה שקורה במקרה שלנו כאשר חדשות לבקרים מופצות ברשתות החברתיות כלפי אנשים האשמות שהן סחרו עם יהודים רחמנא ליצלן ומכרו או רוצים למכור ליהודי בית בתחומי ירושלים.

יאיר גבאי: בעניין הזה הפרקליטות לא עושה מספיק למרות שיש לה כלים לעשות אבל היא לא מפעילה אותם ואומר למה אני מכוון.

יאיר גבאי: כמובן אני מכוון לסעיפים 144ב ו-144ד(2) בחוק העונשין שעוסקים בגזענות.

יאיר גבאי: המפרסם דבר מתוך מטרה להסית לגזענות, דינו מאסר חמש שנים.

יאיר גבאי: חשוב להבין.

יאיר גבאי: המפרסם דבר לא חייב לכתוב בפרסום שלו תרצחו את מוחמד כי הוא מכר בית.

יאיר גבאי: מספיק שהוא יאמר שמוחמד מכר בית לדוד היהודי, בחברה הערבית זאת עילה לרצח וזה דבר שמעודד את הרשות הפלסטינית, באמצעות שלוחיה ומנגנוניה.

יאיר גבאי: זאת מדיניות מוצהרת שלה והדבר הזה צריך לקבל מענה.

יאיר גבאי: אם הוא לא יקבל מענה, אנחנו שותפים לדבר הזה.

יאיר גבאי: אני רוצה לומר עוד מילה אחת.

יאיר גבאי: תארו לעצמכם שהיה חטוף יהודי, גלעד שליט לצורך העניין, נחקר על ידי אנשים שהם תושבי ישראל, תושבי ירושלים, תושבים שנתונים לשליטתנו ואנחנו יודעים שהם חקרו אותו במתקנים פלסטינים.

יאיר גבאי: חטוף.

יאיר גבאי: האם היינו עוברים על כך בשתיקה?

יאיר גבאי: האם אותם אנשים לא היו נעצרים באופן מיידי?

יואב קיש: דרך אגב, הוא אזרח או תושב?

יאיר גבאי: הוא תושב.

יאיר גבאי: אנחנו לא יכולים להרשות לעצמנו להפלות בין דם לדם בעניין הזה.

יאיר גבאי: חייבת להיות אכיפה מסיבית ודרמטית כלפי כל מי שמעורב במסע הגזעני הזה נגד תושבים שכל חטאם הוא בכך שהם סחרו או מעוניינים לסחור עם יהודים.

יאיר גבאי: יש את הכלים לדבר הזה.

יאיר גבאי: אני רוצה להזכיר עוד שתי נקודות קטנות.

יאיר גבאי: גם קודמו בתפקיד, של אותו עדנאן רית, עדנאן חוסיני, גם הוא היה – והיום הוא נושא בתפקיד בכיר ברשות – שותף לכל הרדיפה הזאת.

יאיר גבאי: עד ה-1 בספט

יאיר גבאי: מבר הוא כיהן בתפקיד הזה של מושל ירושלים ויש לנו תיעוד שהוא מוציא אישורים בכתב לבצע עסקאות בתוך תחום ירושלים.

יאיר גבאי: אני שואל אתכם חברי הוועדה הנכבדים ואת גופי אכיפת החוק שנמצאים כאן מה זה אם לא פגיעה בריבונות ישראל?

יאיר גבאי: יש סעיף מפורש, סעיף 97א לחוק העונשין.

יאיר גבאי: חוק העונשין קובע שמי שעשה בכוונה לפגוע בריבונותה של המדינה, מעשה שיש בו כדי לפגוע בריבונותה, דינו מיתה או מאסר עולם.

יאיר גבאי: אדם מכהן בתפקידו כמושל ירושלים ודוחה או מאשר עסקאות על בסיס גזעני, אם מדובר ביהודי או לא מדובר ביהודי, ואנחנו שותקים.

יאיר גבאי: דבר אחרון.

יאיר גבאי: הפרקליטות צריכה לדעתי – ואני מקווה שכך גם תקבע הוועדה – לקחת אחריות ולמנות גורם ממשלתי לשלומם של מאוימים על רקע גזעני המדינה צריכה לתת על כך את הדעת ולהקצות לזה משאבים ראויים עם גורם ביטחוני או משטרתי שיטפל בזה באופן מסור ואחראי.

יאיר גבאי: תודה רבה.

יואב קיש: תודה רבה.

יואב קיש: אני רוצה לומר שבאמת יש כאן שני נושאים כאשר נושא אחד, הנושא הספציפי, שלש עיסאם עקל, והנושא השני הוא איך אנחנו, מדינת ישראל, לא יודע לומר נותנים אבל מאפשרים כזו פעילות חתרנית של הרשות בירושלים.

יואב קיש: נמצא כאן נציג המשטרה, גלעד בהט, רמ"ד חקירות.

יואב קיש: אני מבקש שתעדכן אותנו ספציפית לגבי מה אתם מכירים בנושא עיסאם עקל.

גלעד בהט: צהרים טובים.

גלעד בהט: אני לא אוכל להיכנס לפרטי חקירה.

גלעד בהט: יש תיק חקירה בנושא.

גלעד בהט: היו גם עצורים בנושא.

מרדכי יוגב: כולם שוחררו.

ענת ברקו: אז הם לא עצורים.

יואב קיש: היו עצורים.

גלעד בהט: אמרתי שיש תיק חקירה והיו עצורים.

גלעד בהט: החקירה עדיין מתנהלת.

גלעד בהט: אני לא יכול להיכנס לפרטיה אבל נעצרו גם אנשים שאת שמותיהם שמעתי כאן.

גלעד בהט: מעבר לכך, כיוון שהחקירה עדיין מתנהלת ולא הסתיימה, אני לא יכול להיכנס לפרטיה ולומר מי נחקר ומה נחקר וכמובן מה התוצאות.

גלעד בהט: המקרה הזה ידוע למשטרה, המשטרה חוקרת אותו כבר תקופה ולא מהיום, בוצעו פעולות, נעצרו אנשים ועדיין מבוצעות פעולות.

גלעד בהט: מעבר לזה אני לא יכול להרחיב.

מרדכי יוגב: עדיין מזה כשבועיים הבן אדם מוחזק ברמאללה.

מרדכי יוגב: הוא לא שוחרר.

יואב קיש: נכון.

יואב קיש: ידוע לנו שהוא לא שוחרר.

יואב קיש: הוא גם אזרח אמריקאי.

יאיר גבאי: אם הוא היה יהודי מתל אביב, הוא גם היה מוחזק?

יואב קיש: אני רוצה לשאול אותך שאלה.

יואב קיש: אתה אומר שאתה לא רוצה להיכנס למקרה הספציפי שהוא בחקירה.

יואב קיש: ראשית, האם אתה יכול לומר לנו מהידע שלך כמה מקרים כאלה היו בחמש השנים האחרונות, של חטיפת תושבים או אזרחים ישראלים לשטחי הרשות?

יואב קיש: אני חושב שזה קורה רק בירושלים ולא במקום אחר.

יואב קיש: אם אתה יכול לנקוב במספר.

גלעד בהט: אין לי נתון לגבי חטיפה.

גלעד בהט: אני לא מכיר מקרים נוספים של חטיפה.

גלעד בהט: אני מכיר מקרים של עבירות שקשורות כולל עבירות הסתה או דברים כאלה.

יואב קיש: לא.

יואב קיש: חטיפה.

ענת ברקו: היו מקרים.

יואב קיש: גם אני חושב כך.

ענת ברקו: היה מקרה של סוחר עורות במזרח ירושלים שנחטף.

ברוך ידידיה: היה חירבאווי.

ברוך ידידיה: היה אחמד אל מצרי.

ענת ברקו: היה מקרה כזה.

ענת ברקו: אני זוכרת אותו.

ענת ברקו: אתה לא זוכר את המקרה הזה?

גלעד בהט: אני לא יודע.

יואב קיש: מי אתה?

ברוך ידידיה: אני ראש הדסק הפלסטיני בתנועת אם תרצו, סגן אלוף במילואים, לשעבר יועץ לענייני ערבים של מתאם הפעולות.

יואב קיש: תירשם וניתן לך לדבר.

יואב קיש: אני עדיין רוצה להבין מהמשטרה.

יואב קיש: אתה מכיר את התיק, אתה אחראי על הנושא הזה ואתה לא יודע לומר כמה מקרים כאלה היו בחמש השנים האחרונות, אם היו.

גלעד בהט: אני ראש מדור חקירות.

גלעד בהט: כמובן אני מכיר את התיק.

גלעד בהט: אני אחראי לחקירה באופן כללי.

גלעד בהט: אני לא חוקר בתיק הזה.

יואב קיש: אתה ממחוז ירושלים?

גלעד בהט: לא.

גלעד בהט: אני מהמטה הארצי.

ענת ברקו: למה לא באו ממחוז ירושלים?

גלעד בהט: אני מהמטה הארצי.

גלעד בהט: אני אחראי על החקירות.

גלעד בהט: אני מכיר את התיק.

יואב קיש: חקירות כאלה מתנהלות מהמטה הארצי או ממחוז ירושלים?

גלעד בהט: התיק הזה מתנהל במחוז ירושלים.

יואב קיש: דרך אגב, אני ביקשתי את ממ"ז ירושלים.

יואב קיש: אני לא יודע אם אתם יודעים איך זה בכנסת.

יואב קיש: המשטרה מחליטה את מי היא רוצה לשלוח.

יואב קיש: כל אחד עושה כאן מה שהוא רוצה.

ענת ברקו: למה שלחו מהמטה הארצי ולא מהמחוז?

ענת ברקו: לכן אין לנו תשובות.

יואב קיש: אני לא יודע לומר.

יואב קיש: לא שיש לי נגדך משהו אישי אבל זה קצת מגוחך שאתה אפילו לא יכול לומר מול כמה תיקים כאלה המשטרה מתמודדת.

ענת ברקו: היו מקרים.

יואב קיש: אני יודע שהיו מקרים כאלה.

יואב קיש: אני רוצה לשמוע מה היה ניסיון העבר, אני רוצה לדעת מה קרה למקרים שהיו בעבר, אני רוצה לדעת איך נפתרו מקרים שהיו בעבר, אני רוצה לדעת מה המשטרה עושה כדי שמחר לא יחטפו עוד מישהו כי בא להם.

יואב קיש: יש הרבה שאלות שאני לא יודע אם אתה הכתובת אבל אני קצת מרגיש שהמשטרה, אולי בגלל סיום תקופה של מפקד כזה או אחר, החליטה שהיא עושה כך.

אורן אסף חזן: היא פשוט לא סופרת.

יואב קיש: כן.

יואב קיש: יש כאן גם עניין כזה.

יואב קיש: אני מרגיש מאוד לא נוח עם היחס הזה של המשטרה.

יואב קיש: אם אתה רוצה להתייחס לזה, בבקשה.

גלעד בהט: אני לא אתייחס להערות שהועלו כאן.

גלעד בהט: אני אומר שמבחינת חקירות, אנחנו כרגע מכירים את הקרה עליו דיברנו.

גלעד בהט: אני לא מכיר מקרה נוסף של חטיפה בעת האחרונה.

ענת ברקו: אמרנו לך.

ענת ברקו: חירבאווי נחטף.

ענת ברקו: זה היה מקרה מאוד מאוד מפורסם ולכן זכרתי אותו.

ענת ברקו: בטוח היו עוד מקרים.

ענת ברקו: אני זוכרת שהיו עוד מקרים.

יואב קיש: אני מבקש לעצור אתך רגע.

יואב קיש: אני מבקש שתצא לחמש דקות, תעשה טלפונים לירושלים, מצדי שיבואו דחוף לכאן נציג מירושלים מה שאורך בדיוק עשר דקות ואנא תנו תשובות איך המשטרה מתכוונת להתנהל על סמך ניסיון העבר והתמודדות עם מקרים כאלה בעבר.

יואב קיש: אתה לא רוצה להיכנס למקרה הספציפי, אני יכול להבין את זה כי זה בחקירה, אבל אני לא מוכן לקבל מישהו שבא מהמשטרה ואין לו מושג מה עושים, איך עושים ואיך מתמודדים.

בצלאל סמוטריץ': אני אומר לך מידיעה שמחר הולכת להתקיים חקירה באותו משרד של מושל ירושלים של הרשות, שזה כשלעצמו ביטוי מזעזע, והוא הולך לחקור עוד אחד מהמעורבים באותה עסקה עליה נחטף עיסאם עקל.

בצלאל סמוטריץ': אנחנו יודעים היכן הם יושבים.

בצלאל סמוטריץ': מה הבעיה לשים בלשים ולתפוס אותם מביאים אותו לחקירה?

בצלאל סמוטריץ': הרי ברור שזה לא חוקי ואפשר עכשיו לקחת עשר עבירות מחוק העונשין.

ענת ברקו: אסור להם להיות בירושלים.

ענת ברקו: הלא סגרו את האוריינט האוס בדיוק על הדברים האלה.

ענת ברקו: על זה סגרו את האוריינט האוס ולכן איך יכול להיות שיש כאלה דברים עכשיו?

ענת ברקו: זה מזעזע.

מרדכי יוגב: האנשים ממשיכים להיות בסיכון כי החבורה הזאת ממשיכה לפרסם את שמות המעורבים, עוצרת, נכנסת לעוד בתים, ממשיכה לשים אנשים בסיכון ומשטרת ירושלים ושירות הביטחון הכללי לא עושים מה שהם צריכים לעשות.

יואב קיש: בואו נהיה ברורים.

יואב קיש: מי ששחרר את העצורים, זה בית משפט לאחר שבית המשפט קבע שהם לא קשורים לאירוע של החטיפה.

יואב קיש: אני מניח.

בצלאל סמוטריץ': לא.

בצלאל סמוטריץ': ממש לא.

יואב קיש: אני רוצה תשובות לשאלות האלה.

יואב קיש: כיוון שאני רואה שאין לך תשובות, אני מבקש שתבדוק את המידע.

יואב קיש: צא לחמש דקות.

יואב קיש: אני מבקש את התשובות האלה.

בצלאל סמוטריץ': אם היה יהודי תל אביבי נחטף, זה לא היה כך.

יואב קיש: אתם לא נותנים לי לנהל את הדיון.

מרדכי יוגב: הדברים לא כלפיו.

יואב קיש: אני אתחיל לקרוא לסדר.

יואב קיש: מוטי, אתה אמרת משפט ומפריע.

יואב קיש: אתה יושב כאן לידי ומפריע.

יואב קיש: די.

יואב קיש: אני מבקש לדעת כמה מקרים היו בחמש השנים האחרונות ואיך טופלו.

יואב קיש: אני רוצה לדעת בנושא בתי משפט וההתייחסות מדוע שוחררו העצורים.

יואב קיש: אני מבקש בכלל את ההתייחסות של משטרת ירושלים לאירועים שקורים בתחומה.

יואב קיש: יש לנו חקירה פרטית, אתה בא ואומר לי שאתה מהחקירות הארצי ולא יכול להתייחס לחקירה הזאת, אז בבקשה, שיבוא לכאן מישהו שכן מסוגל לתת תשובות איך משטרת ירושלים מתמודדת עם האירוע הזה.

גלעד בהט: אני אצא לברר.

גלעד בהט: אני אעשה כבקשתך.

גלעד בהט: אני רק אומר שגם אם יבוא מישהו ממשטרת ירושלים, יותר פרטים על החקירה לא יאמר.

גלעד בהט: אני מכיר את החקירה.

בצלאל סמוטריץ': אבל מדברים על הדברים הכלליים, איך אתם דואגים שמחר זה לא יקרה שוב ושערביי ירושלים לא יוזמנו מחר בבוקר לחקירה על ידי אותו מושל.

בצלאל סמוטריץ': איך אתם דואגים שאותו אחד שמסית בפייסבוק כל יום, כל יום, כל יום, לא ימשיך לעשות את זה.

בצלאל סמוטריץ': שאלה פשוטה, איך אתם אוכפים את החוק.

יואב קיש: נראה לי שהוא הבין מה אנחנו רוצים.

יואב קיש: תודה.

ענת ברקו: זה חוק היישום וזה בא גם בהסכמים.

יואב קיש: תראה אם יכול להגיע מישהו מ-ממ"ז ירושלים.

יואב קיש: תבדוק.

יואב קיש: ייקח להם רבע שעה להגיע.

יואב קיש: תבדוק בבקשה מי יכול להגיע מ-ממ"ז ירושלים ולעדכן אותנו.

יואב קיש: זה הרי קורה רק בירושלים ולא בשום מקום אחר בארץ הם מעזים להתנהג כמו שהם מתנהגים בירושלים.

ענת ברקו: אל תהיה בטוח.

יואב קיש: אני מבקש מישהו מ-ממ"ז ירושלים, מישהו בכיר שיכול להגיע, ואם לא, שייתן לך תשובות.

ענת ברקו: יש עוד מקומות בארץ שלא מאפשרים לערבים למכור ליהודים.

ענת ברקו: אפשר התייחסות קצרה כי אני צריכה לצאת מהדיון?

יואב קיש: סליחה, אבל יש כאן סדר.

יואב קיש: כולם ממהרים.

יואב קיש: אני רוצה לומר לפורום הנכבד הזה שאנחנו בסיטואציה מאוד מורכבת.

יואב קיש: ראשית, יש כאן מקרה של אדם ספציפי שהמקרה שלו – ואני אומר בצורה הכי ברורה – הוא הכי בוער.

יואב קיש: דרך אגב, הוא אזרח אמריקאי.

בצלאל סמוטריץ': מי אחראי מולנו?

בצלאל סמוטריץ': משרד הביטחון?

בצלאל סמוטריץ': המשטרה?

יואב קיש: משרד החוץ כאן?

אהרון שגיא: כן.

יואב קיש: אני גם אשמח לשמוע האם בגלל שהוא אזרח אמריקאי, נעשה משהו עם השגריר והאם יש איזה דיבור בעניין הזה מול האמריקאים.

בצלאל סמוטריץ': מי מרים טלפון, המקביל שלו, מתאם הפעולות בשטחים, ואומר לו או שתוך שעתיים הבחור חוזר או שבניינים מתחילים ליפול.

בצלאל סמוטריץ': אני לא צוחק.

בצלאל סמוטריץ': אין לנו כלים היום מול הרשות הפלסטינית?

בצלאל סמוטריץ': תחשוב שהיו מחזיקים יהודי חטוף מתל אביב והוא במעצר אצל הפלסטינים.

אורן אסף חזן: זה המפתח.

אורן אסף חזן: כל השאר לא רלוונטי.

בצלאל סמוטריץ': מחזיקים ערבי, לא מעניין אף אחד.

אורן אסף חזן: ואומרים עלינו שאנחנו גזענים.

יואב קיש: תכף אני אתן לחברי הכנסת להתבטא.

יואב קיש: בגלל שהוא אזרח אמריקאי, אני רוצה לשמוע את משרד החוץ האם יש לכם איזשהו דין ודברים או האם האמריקאים עשו משהו בעניין והאם אתם יודעים שהם עשו.

אהרון שגיא: שלום.

אהרון שגיא: צהרים טובים.

אהרון שגיא: מנהל מחלקת ממשל במשרד החוץ.

אהרון שגיא: עד עכשיו לא שמענו מהאמריקאים בנושא.

אהרון שגיא: אני יכול לומר כהערה כללית שבנושאים שקשורים לנתינים אמריקאים שבדרך כלל כמובן יש להם אזרחות כפולה או נתינות כפולה, באיזשהו שלב – כמו שאנחנו עושים עם נתינינו אם זה בעת צרה או בעת שהם מעורבים בתקרית כזו או אחרת בחוץ לארץ – באופן טבעי יכול להיות שלב מסוים שבו הם כן יביעו עניין בנושא.

אהרון שגיא: עד כה, אני חייב לציין, לא שמענו בנושא הזה.

יואב קיש: היו מגעים ישירים עם השגרירות?

אורן אסף חזן: פניתם אליהם לעדכן?

אורן אסף חזן: אולי הם לא מודעים.

אהרון שגיא: לא.

אורן אסף חזן: לא פניתם.

ענת ברקו: למה לא מעדכנים אותם שיש להם אזרח אמריקאי?

ענת ברקו: הלא זה מאוד נוגע להם.

ענת ברקו: זה עוד מנוף לחץ.

יואב קיש: אני עובר לחברי הכנסת שרוצים לדבר.

קריאה: האמריקאים כן היו שם.

בצלאל סמוטריץ': כן.

בצלאל סמוטריץ': ביקרו אותו.

מרדכי יוגב: ביקרו אותו ברמאללה.

יואב קיש: אבל אומר משרד החוץ שאין שיתוף פעולה בעניין הזה עם האמריקאים.

יואב קיש: אני מבקש לשמוע את חברי הכנסת אבל באמת בקצרה.

יואב קיש: שלוש דקות לכל חבר כנסת.

יואב קיש: אורן חזן, בבקשה.

אורן אסף חזן: אין פה יותר מדי מה להרחיב.

אורן אסף חזן: הייתי רוצה שנציג המשטרה ישמע.

אורן אסף חזן: בסוף אם היה מדובר בבחור נחמד יהודי ממרכז תל אביב והרשות הייתה אוספת אותו ומקפלת אותו לאיזושהי חקירה, כל המדינה הזאת הייתה על גלגלים, כולם היו זועקים, מהדורות החדשות היו מסביב לשעון.

אורן אסף חזן: ראשית, אני מתעלם לחלוטין מהעובדה שאנחנו מגלים סוף סוף מי באמת הצבועים ומי באמת הגזענים.

אורן אסף חזן: יש כאן משהו הרבה יותר מעניין.

אורן אסף חזן: יש כאן מדינה, מדינת ישראל, שאם אני מחר בבוקר כחבר כנסת שלה אחליט לקחת איזה תושב מזרח ירושלים ולהכניס אותו אלי הביתה לחקירה, כנראה שיזרקו אותי לקלבוש ל-20 שנים.

אורן אסף חזן: איפה רשויות החוק?

אורן אסף חזן: מה זאת ההפקרות הזאת?

אורן אסף חזן: היום זה תושב מזרח ירושלים, מחר זה יכול להיות כל אחד מאתנו.

אורן אסף חזן: מה ההבדל?

אורן אסף חזן: אם נותנים להם את האפשרות לעשות את זה, לצחוק על החוק, לצפצף על החוק, לעבור עליו פעם אחר פעם, הם יעשו את זה גם בתוך הבית.

אורן אסף חזן: אני עוד לא נוגע בכלל בסעיפי החוק עצמם.

אורן אסף חזן: הם לא רלוונטיים.

אורן אסף חזן: יש שאלה אחת פשוטה עליה צריך לקבל את התשובה היום והיא מי אחראי לאכוף את החוק במקרה הזה ואיך הדברים היו מתנהלים אם זה לא היה אותו בחור אלא מישהו אחר.

יואב קיש: מי כאן ממשרד המשפטים?

לאה קריכלי: משום מה הם לא הגיעו.

אורן אסף חזן: לא הגיעו.

אורן אסף חזן: סופרים את הכנסת.

אורן אסף חזן: כנסת עם שיניים, רק עם הרבה חורים בשיניים.

יואב קיש: חבר הכנסת אכרם חסון.

אכרם חסון: אדוני היושב ראש, כפי שאתה נחשפת היום לנושא, גם אני נחשפתי אליו הבוקר, אחרי שאחד החברים שיושבים כאן פנה אלי.

אכרם חסון: אני רוצה לומר לך קודם כל שאני מתבייש.

אכרם חסון: אוי ואבוי אם כל מי שאוהב את המדינה, בן מיעוטים, משתף פעולה ורוצה להאמין במדינת ישראל ואנחנו לא מגינים עליו.

אכרם חסון: לצערי הרב התחילה מעין סטיגמה שמאפיינת אותנו, שאנחנו לא נאמנים לאלה שאוהבים אותנו.

אכרם חסון: זה קרה לנו בהרבה מקומות כמו עם צד"ל, שכל הזמן עוסקים בהם, כבר 16 שנים.

אכרם חסון: לכן צריך לעשות הכול וגם צריך לטפל בו כאילו הוא אזרח ישראלי וכאילו הוא יהודי הכי טוב במדינת ישראל.

אכרם חסון: מצד שני אני רוצה לומר לך ולתרום את תרומתי הצנועה.

אכרם חסון: הבוקר אני הרמתי טלפון לתובע הכללי של הרשות הפלסטינית דוקטור אחמד בראק ודיברתי אתו.

אכרם חסון: הוא הבטיח שיחזיר לי תשובה.

אכרם חסון: אנחנו משתפים אתו פעולה בשני נושאים, במלחמה בסוחרי סמים שפועלים בשני המקומות וגם בסוחרי רכבים גנובים.

אכרם חסון: הוא הוכיח את עצמו בעבר ואני מקווה שהוא יוכיח את עצמו גם עתה וישחרר את האדם הזה היום.

יואב קיש: כן, אבל למדינת ישראל גם יש סמכויות.

אורן אסף חזן: יש כאן מדינה.

אורן אסף חזן: לא צריך מאכערים.

יואב קיש: הם חוטפים תושב ישראלי ואנחנו צריכים לדבר אתם.

אורן אסף חזן: אם זה תלוי בי, הייתי חוטף את התובע הראשי של הרשות.

אכרם חסון: בינתיים המדינה שלנו לא עשתה שום דבר.

אורן אסף חזן: על זה הדיון.

יואב קיש: זה הדיון.

אורן אסף חזן: לא על רכישה מערבים, לא על גאולת קרקעות אלא על מדינת ישראל.

יואב קיש: תודה.

יואב קיש: חבר הכנסת בצלאל סמוטריץ.

בצלאל סמוטריץ': אני קודם כל רוצה לקבל תשובה מהצד הזה של השולחן לשאלה מי הגורם שאחראי לזה שבעוד שעתיים הוא חוזר.

בצלאל סמוטריץ': מי היום אחראי מול הרשות הפלסטינית?

בצלאל סמוטריץ': משטרת ישראל מתעסקת בתוך ירושלים, אני מניח שלא היא אמורה לשחרר אותו.

יואב קיש: היום.

יואב קיש: אחרי שזה קרה.

בצלאל סמוטריץ': כן.

בצלאל סמוטריץ': היום אחרי שזה קרה.

בצלאל סמוטריץ': מי בסוף נותן את ההנחיה במשרד הביטחון, להרים טלפון למקבילה שלו ולומר לו, אדוני, יש לך רבע שעה להביא אותו למחסום או שחבל לך על הזמן.

בצלאל סמוטריץ': באמת.

בצלאל סמוטריץ': אני לא צוחק.

בצלאל סמוטריץ': יש מנופים.

בצלאל סמוטריץ': זאת נקודה ראשונה ובעיני בעניין הזה אסור להתפשר.

בצלאל סמוטריץ': עברו כבר שבועיים.

אורן אסף חזן: זה כמו המנופים ברצועת עזה.

יואב קיש: אני לא ידעתי על כך.

יואב קיש: יאיר אמר לי ושאלתי אותו על מה הוא מדבר.

יואב קיש: למה התקשורת לא מדברת על זה?

יואב קיש: איפה זה נעלם?

אורן אסף חזן: כי הוא ערבי.

אורן אסף חזן: הם הגזענים.

אורן אסף חזן: זאת האמת.

יואב קיש: פשוט ביזיון.

בצלאל סמוטריץ': אני רוצה לעדכן כאן.

בצלאל סמוטריץ': אני הגשתי כבר בשבוע שעבר שאילתה דחופה לשר הביטחון בעניין.

בצלאל סמוטריץ': יושב ראש הכנסת אישר אותה.

בצלאל סמוטריץ': שר הביטחון ביקש להעביר אותה לאחריות ראש הממשלה כי זה שב"כ.

אורן אסף חזן: זה משרד הביטחון.

אורן אסף חזן: זה עדיין שר הביטחון.

בצלאל סמוטריץ': להרים טלפון למקבילה.

בצלאל סמוטריץ': אני רוצה לדעת האם זה ראש הממשלה, האם זה שר הביטחון, האם זה שר החוץ?

בצלאל סמוטריץ': מי מדבר עם המקבילה?

בצלאל סמוטריץ': לעניין עצמו.

בצלאל סמוטריץ': מה המשטרה תגיד?

בצלאל סמוטריץ': אנחנו עצרנו, בית המשפט שחרר.

בצלאל סמוטריץ': בסוף, כשאתה רוצה להשתמש בכלים פליליים, זה באמת מורכב.

בצלאל סמוטריץ': מתי יהיו ראיות, זה לוקח זמן לאסוף, עזוב את השאלה למה הם לא התעוררו לפני חצי שנה או לפני שנה.

בצלאל סמוטריץ': המדינה יודעת מצוין, משטרת ישראל יודעת מצוין להוציא צווים מינהליים.

בצלאל סמוטריץ': לספר לך כמה חבר'ה צעירים יהודים ביהודה ושומרון מקבלים צווי הרחקה ומעצרי לילה?

יואב קיש: זה משרד הביטחון.

בצלאל סמוטריץ': לא.

בצלאל סמוטריץ': זה תלוי היכן.

בצלאל סמוטריץ': לפעמים זה אלוף פיקוד ואם זה בתוך מדינת ישראל, חותם על זה אלוף פיקוד העורף אבל מלווה את זה הפרקליטות ומלווה את זה שב"כ.

בצלאל סמוטריץ': כשרוצים להרחיק איזה ילד בן 12 שחס וחלילה לא ירסס על אוטו איזה גרפיטי, תג מחיר, שזה בכלל מסכן את כל המזרח התיכון ואז כל העולם על הרגליים והוא יקבל צו הרחקה או צו מעצר מינהלי גם אם הוא בן 12.

בצלאל סמוטריץ': כאן מתחת לאף שלנו מנהלת ישות מדינית לצערי, חותרת תחת הריבונות שלנו, מנהלת שר לענייני ירושלים.

בצלאל סמוטריץ': אתם קולטים את הסיפור הזה?

בצלאל סמוטריץ': אם ראש הממשלה רוצה את זה והוא מכין את הדרך.

יואב קיש: מושל ירושלים.

בצלאל סמוטריץ': הוא מכין את הדרך חס וחלילה.

אורן אסף חזן: לחלוקה.

בצלאל סמוטריץ': אם לא, הדבר הזה צריך להיפסק היום.

בצלאל סמוטריץ': אם יש כלים פליליים – מצוין.

בצלאל סמוטריץ': אם הכלים הפליליים עדיין לא מספיקים – מעצרים מינהליים, צווי הרחבה מינהליים וצווי סגירה מינהליים אבל היום ולא אתמול.

בצלאל סמוטריץ': אין בעיה להציב בלשים ולמצוא היכן החבר'ה האלה חוקרים ומי הם.

יואב קיש: בכוונתי שאנחנו נוביל תיקוני חקיקה בחוק היישום, לתת כלים פליליים להתמודד עם ניסיונות הרשות לבצע פעילות שלטונית בתוך ירושלים.

יואב קיש: חייבת להיות הענשה.

יואב קיש: יום זה לא קיים מספיק.

בצלאל סמוטריץ': זה לא מספיק ברור?

יואב קיש: לא מספיק ברור בחוק.

בצלאל סמוטריץ': היום יש צווים מינהליים.

בצלאל סמוטריץ': תשתמשו בהם.

בצלאל סמוטריץ': לזה הם נועדו.

יואב קיש: ברור.

יואב קיש: אנחנו נעשה את זה.

יואב קיש: חברת כנסת ענת ברקו.

ענת ברקו: תודה רבה אדוני היושב ראש.

ענת ברקו: מחכים לי פרלמנטרים זרים.

ענת ברקו: אני רוצה לומר שמעבר למקרה הבודד הזה, הרשות הפלסטינית חזרה לסורה.

ענת ברקו: אנחנו זוכרים לפני כ-15 שנים הייתה חתרנות מדינית כאן בירושלים בצורה בולטת בחסות האוריינט האוס.

ענת ברקו: סגרו את האוריינט האוס בתקופה של השר לנדאו.

ענת ברקו: עשו מעשה גדול.

ענת ברקו: אז מה, הם פתחו שלוחות של האוריינט האוס כדי לפגוע בנו שלטונית?

ענת ברקו: אנחנו יודעים כמה זה חשוב.

ענת ברקו: אפשר לקחת את כל החבר'ה האלה וקודם כל לשלול להם את תעודות ה-VIP.

ענת ברקו: זה כהתחלה.

ענת ברקו: כל חופש התנועה שלהם ייפגע.

ענת ברקו: אפשר גם לעשות את זה.

ענת ברקו: לא צריך חוק מיוחד בשביל זה.

ענת ברקו: הם נוקטים בחתרנות מדינית - אין להם שום זכות להסתובב מדינת ישראל.

ענת ברקו: אני רוצה לומר לכם שלא מדובר רק במזרח ירושלים.

ענת ברקו: אנחנו מדברים גם על יפו ועל עוד מקומות בהם אנחנו רואים את החתרנות הזאת.

יואב קיש: ביפו לא חוטפים אזרחים.

ענת ברקו: מי אמר לך שזה לא יקרה?

יואב קיש: לא קרה.

אורן אסף חזן: רק מקלנסואה חוטפים ילדים.

אורן אסף חזן: זה בלי קשר.

ענת ברקו: אגב, שם קרה.

אורן אסף חזן: גם הרשות נפגעה.

אורן אסף חזן: זה על אותו משקל.

ענת ברקו: עד כמה שאני זוכרת, היה גם ביפו.

ענת ברקו: העניין הוא שמנופי ההשפעה של האנשים הללו להגיע ולהשפיע גם על אזרחי ישראל הערבים וגם לעשות חתרנות ופעילות שהיא שלטונית לחלוטין במובהק.

ענת ברקו: אז לשלול להם את תעודות ה-VIP.

ענת ברקו: לא לאפשר להם לקיים שום פעולה שלטונית.

ענת ברקו: זה אומר לסגור משרדים, לעשות מעצרים מינהליים ואפשר לעשות את זה ועשו את זה בעבר.

ענת ברקו: אני לא יודעת מה זאת הנרפות הזאת.

ענת ברקו: צריך לעשות את זה.

ענת ברקו: לדאוג שעד שלא מחזירים את החטוף הביתה, פשוט פוגעים בהם בחופש התנועה שלהם.

אורן אסף חזן: צריך להעלות כאן שאלה קשה על הקלות שלוקחים וחוטפים אנשים.

יואב קיש: חבר הכנסת מוטי יוגב, בבקשה.

מרדכי יוגב: אדוני היושב ראש, אני מודה לך על הדיון.

מרדכי יוגב: אני באופן אישי ניסיתי לפני שבוע, אחרי שהסבו את תשומת לבי, לפעול בתת קרקע כי חשבתי שזה נושא מסווג, כי חשבתי שיש מקום להתחשב ברגישויות כפי שביטא כאן נציג משטרת ישראל, כפי שביטאו נציגי שב"כ או גורמים אחרים אבל עדיין אנחנו כבר מעל שבועיים והבן אדם שם מעוכב ולא רק מעוכב אלא כאן יש השתוללות של הסתה מאוד רחבה שהייתה לפני ונעשתה הרבה יותר אחרי והיא מסכנת עוד אנשים ומסכנת עוד אינטרסים ישראלים ואין פוצה פה ומצפצף.

מרדכי יוגב: אני מודה שבפניותינו למשטרת ירושלים לא נעשה דבר.

מרדכי יוגב: בפניותיי, וכאן אני שם על השולחן, למפכ"ל, לא נעשה דבר.

מרדכי יוגב: יכול להיות שלכן המטה הארצי כרגע מטפל בזה.

מרדכי יוגב: מאמצים לחבר גם את השב"כ.

מרדכי יוגב: אינני יודע מה עשה שירות הביטחון הכללי אבל העובדה היא שהבן אדם, אותו עקל, נמצא עדיין עצור ברמאללה וכנראה גם עבר דברים שהם אינם קלים.

מרדכי יוגב: אני אומר בשורה התחתונה, לפני שאני אומר עוד כמה משפטים, שאני ממליץ לך, אם אפשר, שתבקש את ישיבת המעקב לצורך העניין, חוצה מוניציפאלי, ברביעי או בחמישי כדי לראות תוצאות.

מרדכי יוגב: זה לא דבר שמקובל בדרך כלל אבל כאן אנחנו מדברים על בן אדם שנמצא שם.

אורן אסף חזן: לך תדע, אולי כבר הוציאו אותו בשקיות כמו בקונסוליה באיסטנבול.

מרדכי יוגב: אני מבקש את הגורמים השונים.

מרדכי יוגב: אם צריך ישיבה סגורה, איך שתחליט, אבל לקיים ישיבת מעקב של תוצאה, שיביאו תשובות בעוד יומיים ולא בעוד שלושה חודשים מה שאנחנו בדרך כלל עושים לתהליכים ארוכים.

מרדכי יוגב: אני רוצה לומר כמה דברים שהם בתחושה שלי.

מרדכי יוגב: ראשית, מתקיימת הסתה גדולה של גורמים שמפירים את הריבונות במזרח ירושלים כל הזמן.

מרדכי יוגב: חסר לנו כאן נציג משטרת ישראל.

מרדכי יוגב: אינני יודע מי מנציגי הפרקליטות נמצא כאן או נציגי משרד המשפטים - אמרתם שהם לא כאן – או נציג היועץ המשפטי לממשלה.

מרדכי יוגב: יש צורך לחקור את ההסתה הזאת ויש צורך לטפל בה.

מרדכי יוגב: שנית, כאשר מוגשת תלונה למשטרת ישראל על חטיפת אדם, אני חושב שההתייחסות צריכה להיות שונה.

מרדכי יוגב: שלישית, שירות הביטחון הכללי.

מרדכי יוגב: אני לא רוצה לומר כרגע אבל תחושתי לא טובה לגביו בפעולה שלש הדבר הזה.

מרדכי יוגב: הוא לא נמצא כאן לתת דין וחשבון.

מרדכי יוגב: אני חושב שהוא צריך לתת דין וחשבון על כך.

מרדכי יוגב: יש מפקד מרחב אחד לירושלים וליהודה ושומרון והוא היה צריך מזמן לתכלל את זה ומזמן להפעיל את זה.

מרדכי יוגב: מתאם הפעולות בשטחים.

מרדכי יוגב: גורם רביעי, משרד החוץ.

מרדכי יוגב: אין לי ציפיות ממנו ולכן אני לא מזכיר אותו.

מרדכי יוגב: הדבר האחרון.

מרדכי יוגב: אני פונה לעוזר שר הביטחון.

יואב קיש: תכף נשמע אותו.

מרדכי יוגב: כל אותה חבורה שעוד ממשיכה לעבור הייתה צריכה להיעצר במיידית.

מרדכי יוגב: לעצור את כל זכויות ה-VIP שלה.

מרדכי יוגב: לעצור אותה בכלל במעצר מינהלי כפי שאמר כאן חברי חבר הכנסת בצלאל סמוטריץ.

מרדכי יוגב: שליטה בשטחי C כבר אמרנו שאיבדנו אבל אולי נתחיל לשלוט בחייהם של אנשים ותושבים במדינת ישראל.

בצלאל סמוטריץ': לוחשים לי באוזן עכשיו שעורך דין זוהיר דעקא גר ביפו, הוא הנוטריון שעשה את העסקה עליה מדובר, הוא זומן מחר לחקירה במשרדי הרשות הפלסטינית בירושלים והוא חייב להתייצב כי יש לו משפחה ביהודה ושומרון והוא פוחד שיבולע לה.

בצלאל סמוטריץ': מה הבעיה שמשטרת ישראל תלווה אותו לחקירה ותייצג אותו מול החוקרים?

בצלאל סמוטריץ': אני באמת אומר.

בצלאל סמוטריץ': אף אחד כאן לא עושה כלום.

בצלאל סמוטריץ': כולם יודעים את זה.

בצלאל סמוטריץ': אם מישהו לחש לי את זה עכשיו באוזן דרך הווטסאפ, גם המשטרה יודעת על כך.

בצלאל סמוטריץ': יודעים מי מוזמן, יודעים מי נחקר, יודעים היכן זה קורה.

בצלאל סמוטריץ': אם לא יודעים – תעשו מעקבים.

אורן אסף חזן: המשפחה מרימה טלפון למשטרה ואומרת אבינו, אחינו, סבינו מוחזק בניגוד לרצונו ברשות.

אורן אסף חזן: לא עושים עם זה כלום?

יואב קיש: בבקשה, נציג משרד הביטחון.

קובי אלירז: קודם כל, אנחנו מכירים את המקרה.

קובי אלירז: גם המתאם פנה למקביליו ברשות הפלסטינית.

אורן אסף חזן: איזה מזל שהוא פנה.

קובי אלירז: אני לא רוצה כאן להרחיב יותר מדי.

קובי אלירז: אני יודע שגם שירות הביטחון הכללי פנה/דרש.

קובי אלירז: לצערי זה נמצא – כפי שאני מבין – בדיותה הכי גבוהה בצד השני.

קובי אלירז: ככל הנראה גם כתוצאה מהמקרה הספציפי הזה, ככל שאני מבין אותו לעומק.

קובי אלירז: אני הייתי פותח את היריעה קצת יותר רחב.

קובי אלירז: אתם מנסים לדבר על ירושלים אבל לשולחנו מגיעות מעת לעת עוד כל מיני בקשות מאנשים שיצרו קשר או עשו עסקאות בתיווך או קנו, בעיקר קנו, מערבים פלסטינים, גם בשטחי C, אדמות.

קובי אלירז: בצר לי, היום בעצם אין להם איזשהו מענה, נקרא לזה מעטפת, ככל שהם מתגלים והצד השני מחפש אותם מאוד.

קובי אלירז: בעצם השוק החופשי כאן נעצר.

קובי אלירז: מוסדות המדינה בגדול יודעים לתת גב ומענה לסייענים ספציפיים של המדינה ופחות לאנשים שעושים עסקאות בין אדם פרטי לכאורה לאדם פרטי, גם אם זה גוף ציבורי ככל שהוא גוף ציבורי.

יואב קיש: למה אתה מתכוון?

יואב קיש: תסביר.

קובי אלירז: ככל שבן אדם ערבי מכר אדמה לאדם אחר, בדרך כלל יהודי או אפילו לגוף והרשות היום עוקבת אחרי הדבר הזה בצורה מדוקדקת ביותר, הוא עכשיו נרדף.

אורן אסף חזן: זה גזר דין מוות.

קובי אלירז: גם אם הוא בשטחי איו"ש והוא מתדפק על דלתו של אותו גורם לו הוא מכר את הקרקע ומבקש את עזרתו כי על אף שהם עשו את זה הכי חסוי שיכול להיות – ואני לא בא לפרט איך עושים את זה – הוא מבקש מענה, וחלק מהפניות האלה גם מגיעות לשולחני, המערכת מאוד מתקשה לומר שהיא יודעת לתת עכשיו גב לכל בן אדם שמוכר קרקע.

אורן אסף חזן: אבל זה לא הסיפור.

קובי אלירז: לא אמרתי שזה הסיפור.

אורן אסף חזן: אתם חייבים לתת גב לכל מי שפועלים נגדו בניגוד לחוק.

יואב קיש: אורן, חכה רגע.

יואב קיש: הלכת לנושא הדיון ואתה צודק.

יואב קיש: על זה אנחנו מדברים אבל מעלים כאן אמירה.

יואב קיש: הוא אמר משהו שוועדת הפנים יכולה לעזור.

יואב קיש: ננסה להבין ולראות.

יואב קיש: יכול להיות שנוכל לעזור במקרים אחרים.

יואב קיש: אני רק רוצה להבין מה הוא אומר.

קובי אלירז: בעבר כשאני פניתי גם לגופים אצלנו וגם לגופים הביטחוניים בכלל, אמרו שהם לא יכולים לקחת אחריות על כל עסקה שנעשית בין אזרחים.

קובי אלירז: יש אולי את משרד הפנים.

קובי אלירז: אני אומר את זה באופן כללי כי פניות כאלו ואחרות מגיעות אלי.

אורן אסף חזן: גם אם תיתן להם אזרחות, תבוא הרשות ותיקח אותם.

מרדכי יוגב: בצד השני אלה אנשים ספציפיים.

מרדכי יוגב: אתה לא צריך לתת גב לעקל ולמוחמד ולמחמוד.

מרדכי יוגב: ברשות הפלסטינית, אלה עשרה אנשים שצריך לחתוך להם את הראש וצריך לעצור אותם.

מרדכי יוגב: שם הם אותם אנשים שמנהלים.

יואב קיש: את הציידים שלהם.

מרדכי יוגב: את הציידים שלהם.

מרדכי יוגב: אם מתאם הפעולות בשטחים מבקש, לא יקרה כלום, אבל אם הוא יאמר להם שהם עצורים או שאין להם סמכויות מעבר או עוד כל מיני סנקציות אחרות הכי קשות מול אבו מאזן ומול האחרים, ואתה יודע מה דעתי עליהם, זה ייראה אחרת.

יואב קיש: אולי רק את זה הם להבין.

מרדכי יוגב: הרתעה.

מרדכי יוגב: מה ירתיע ולא מה יעשה אותנו חנונים.

אורן אסף חזן: סלחו לי שאני מרכז אותנו לליבה.

אורן אסף חזן: כל מה שמדברים כאן זה ללכת סחור סחור כי גם אם בסוף המערכת תיתן גיבוי לכולם, תן להם אזרחות ומגדל אקירוב בתל אביב.

אורן אסף חזן: הסיפור הוא שהרשות תוכל להגיע לאקירוב בתל אביב, לקחת אותם מהאוזן, לשים אותם ברמאללה ולקצוץ אותם לשקיות.

אורן אסף חזן: זה הסיפור עכשיו.

יואב קיש: עכשיו לעניין.

קובי אלירז: אני חושב שצריך לתת מענה.

קובי אלירז: כפי שאנחנו מכירים, המקרים האלה של מה שנקרא זימון ו/או חטיפה, הם מקרים מאוד מאוד נדירים.

קובי אלירז: אני חושב שבהם, ככל שמשתנה התמונה, אנחנו צריכים באמת לעשות כאן משהו אחר.

קובי אלירז: אכן זה נמצא על השולחן.

קובי אלירז: אני חוזר ומעיר את זה שככל שכן ייתנו להם איזשהו גב, בלי קשר – אני מקווה שאת הדבר הזה נצליח – המקרה הזה הוא נדיר כפי שבדקתי עם כל הנוגעים בדבר.

קובי אלירז: יש קשר בדרגים הכי גבוהים.

יואב קיש: אבל עד שלא יישללו תעודות VIP, עד שלא יעשו דברים בשטח, לא יבינו את זה.

יואב קיש: לא יבינו.

יואב קיש: חזר נציג המשטרה.

יואב קיש: אני מקווה שיש לך תשובות ויותר מזה, גם לנושא ספציפי של זימונים, כאילו הליכים שלטוניים שהרשות עושה לנו בתוך ירושלים.

יואב קיש: סיפר כאן חבר הכנסת סמוטריץ שזומן עורך דין מיפו.

בצלאל סמוטריץ': נכון למחר מזומן עורך דין זוהיר דאקע מיפו.

בצלאל סמוטריץ': הוא זומן לחקירה במשרדי הרשות הפלסטינית בירושלים בגין מעורבות באותה עסקה הנטענת.

בצלאל סמוטריץ': ממש לפני עשר דקות עורך דין נוסף מרחוב חבצלת בירושלים קיבל ביקור רשמי של נציגי הרשות וקיבל זימון.

בצלאל סמוטריץ': אנחנו יודעים יום ביומו על עשרות תושבי מזרח ירושלים שמקבלים זימונים לחקירות ברשות הפלסטינית, חלקם ברמאללה וחלקם בירושלים.

בצלאל סמוטריץ': האם אתם יודעים על כך?

בצלאל סמוטריץ': האם אתם עוקבים אחרי זה?

יואב קיש: תן לנו את המידע שאספת.

גלעד בהט: אני אתייחס לגבי האירוע הזה.

גלעד בהט: שוב אני אומר שאני מכיר את התיק טוב וזה לא שאני בחוסר הכרות.

גלעד בהט: רק להדגיש שלא מדובר כאן באירוע של חטיפה כיוון שאותו אזרח בעצם נעצר ברמאללה ולא בשטח ישראל.

גלעד בהט: הוא נעצר בשטחי הרשות.

גלעד בהט: הוא לא נעצר בשטח ישראל.

אורן אסף חזן: מה זה משנה היכן הוא נעצר?

יואב קיש: אני חשבתי שזאת חטיפה.

יואב קיש: הוא מבהיר שהוא היה ברמאללה.

בצלאל סמוטריץ': גם זאת חטיפה.

יואב קיש: אבל לא משטח ישראל.

יואב קיש: יש לזה משמעות.

בצלאל סמוטריץ': איך הוא הגיע לרמאללה?

מרדכי יוגב: הוא זומן.

בצלאל סמוטריץ': זומן לחקירה.

אורן אסף חזן: עשו לו כיפה אדומה.

גלעד בהט: לא מדובר בחטיפה.

גלעד בהט: מדובר באזרח שנלקח מרמאללה והוא הגיע לשם בעצמו ולא מכוח מישהו אחר.

גלעד בהט: אין לנו מידע על תיקים נוספים.

גלעד בהט: ביררתי לגבי האירוע של חירבאווי.

גלעד בהט: האירוע של חירבאווי, אין לי את תיק החקירה, הוא קרה לפני יותר מ-18 שנים.

גלעד בהט: בואו נעמיד דברים על דיוקם.

גלעד בהט: הוא קרה לפני יותר מ-18 שנים, בשנת 1999 או 2000 ולכן די טבעי שאני לא מכיר את התיק.

גלעד בהט: זה בא ללמדנו על תכיפות האירועים האלה.

גלעד בהט: שם בוצעה – ואני לא אומר את זה על סמך הכרות אישית עם התיק – פעילות צבאית כזו או אחרת והוא שוחרר לאחר זמן קצר.

גלעד בהט: שוב, אני לא מכיר את התיק של חירבאווי שהוא משנת 2000.

יואב קיש: לגבי פעילות הרשות, כולל זימונים לחקירות.

גלעד בהט: לגבי פעילות.

גלעד בהט: משטרת ירושלים, משטרת ישראל, וזה רלוונטי יותר לירושלים, עושה פעילות על מנת למנוע פעילות של הרשות בתוך שטחי ירושלים.

גלעד בהט: ככל שהדברים מובאים לידיעתה, נעשות פעולות מניעה של הדברים האלה כולל מעצרים, כולל חיפושים, כאשר הדברים מגיעים לידיעתנו, גם מודיעינית וגם כמובן כשיש תלונה.

בצלאל סמוטריץ': מה עם צווים מינהליים?

אורן אסף חזן: בצלאל, אתה התגייסת למערך המודיעין של המשטרה?

אורן אסף חזן: אם יש לך מידע, אולי תעזור להם.

גלעד בהט: במישור הפיזי, במישור החיפושים והפעילות, מעוכבים ונעצרים אנשים שנחשדים או שיש להם יד בפעילות של הרשות בתוך שטחי ישראל.

גלעד בהט: במישור הווירטואלי, במישור האינטרנטי, אנחנו מנטרים תיקים שיש בהם הסתה.

גלעד בהט: אם כמובן מוגשת תלונה, אנחנו פועלים בהתאם לאישור של פרקליטות המדינה כי הדברים האלה צריכים אישור של פרקליטות המדינה ואנחנו לא יכולים לפתוח בחקירה בלי אישור שלהם.

גלעד בהט: אבל אנחנו עושים גם פעילות יזומה.

בצלאל סמוטריץ': פניתם אליהם וביקשתם את אישורם?

גלעד בהט: כן.

בצלאל סמוטריץ': כמה פעמים פניתם והאם קיבלתם אישור או לא?

בצלאל סמוטריץ': כמה פעמים פניתם, כמה פעמים קיבלתם אישור וכמה פעמים לא קיבלתם אישור?

מרדכי יוגב: כמה פעמים קיבלתם אישור לפתיחת תיק על הסתה?

גלעד בהט: בפתיחות תיק על הסתה?

בצלאל סמוטריץ': במזרח ירושלים, בסוגיות עליהן אנחנו מדברים.

גלעד בהט: אני אומר לך שאנחנו פועלים מדי יום בתיקים גם במזרח ירושלים ובכל הארץ, מבקשים אישור על הסתה כפעילות שלנו וכמובן אישורים של רקע תלונות שהוגשו.

גלעד בהט: לגבי תלונות שמוגשות, אין הרבה תלונות.

גלעד בהט: אני מדבר על מספר בודד, על תלונות בודדות בשנה האחרונה, בודדות, שהוגשו לגבי הסתות בתחום הזה.

גלעד בהט: בודדות, אני מדבר על פחות מחמש תלונות - ואני גם מרכז את התחום הזה – שהוגשו בנושא של הסתה ברשת על רקע הדבר הזה.

גלעד בהט: אני מדבר על כך שכל תלונה כזאת מועברת עם בקשת אישור לפרקליטות המדינה.

מרדכי יוגב: אבל לא נעשה דבר.

גלעד בהט: ברשותך, תן לי להשלים.

מרדכי יוגב: גם אותו עיסאם הודיע לכם כמה ימים לפני כן שהוא מאוים בחטיפה וגם כאן לא נעשה דבר.

בצלאל סמוטריץ': הוא היה אצלכם במשטרה יומיים קודם ואמר שהוא חושש לחייו.

בצלאל סמוטריץ': מה עשיתם עם זה?

בצלאל סמוטריץ': היה בתחנה.

בצלאל סמוטריץ': בא פיזית ואמר שאני זומנתי לחקירה, אני מרגיש מאוים על חיי ומבקש עזרה.

בצלאל סמוטריץ': מה אמרתם לו?

גלעד בהט: אני לא בטוח שאני יכול לאשר את מה שאתה אומר.

גלעד בהט: אני יכול לומר לך לגבי התיק הזה – ושוב, אני לא נכנס אליו כי החקירה לא הסתיימה בעניין הזה – שהתלונה הזאת או לגבי הסיפור הזה דווח לנו אחרי שהוא נעצר או זומן - או מה שאתם רוצים – ברמאללה.

גלעד בהט: אחרי ולא לפני.

גלעד בהט: אני אומר שוב שגם בתיק הזה – ואני לא אכנס לפעולות שביצענו שם – בוצעה פעילות לפני שהתחילו את המעצרים.

גלעד בהט: אני לא אפרט את הפעילות.

גלעד בהט: בוצעה פעילות אגב המעצרים ומבוצעת פעילות גם אחריהם.

גלעד בהט: עוד מילה אחת.

גלעד בהט: צריך לזכור שהפעילות של המשטרה מתנהלת שני מישורים כל הזמן – במישור הפעילות היזומה שבה אנחנו מנסים לאתר את הדברים לפני שהם קורים, אבל לפעמים אנחנו מקבלים אותם רק בדיעבד, אחרי שהדברים כבר קרו ואנחנו נאלצים לטפל בתלונות האלה אחרי שהם קרו.

גלעד בהט: כל מקרה, כל תלונה, גם באיומים, גם בהפרה של חוק היישום וגם בנושאים של תקיפות או דברים כאלה, טופל במשטרת ירושלים בכל הרצינות.

אורן אסף חזן: היושב ראש, שאלה.

אורן אסף חזן: נניח, היפותטית, שיהרגו אותו היום ברשות חס וחלילה.

בצלאל סמוטריץ': לא יקרה כי הוא אזרח אמריקאי.

אורן אסף חזן: תהיה יש שם חקירה שתסתבך כמו בקונסוליה בתורכיה.

אורן אסף חזן: מי אחראי כאן?

אורן אסף חזן: מי יצטרך לשלם את המחיר על זה שתושב ישראל נלקח, הגיע מרצונו ונחקר ברמאללה, והרי זה לא משנה איפה.

אורן אסף חזן: הוא אסור בניגוד לחוק, בניגוד לרצונו, והוא לא שם בגלל שהוא רוצה.

יואב קיש: הם אמורים לשחרר אותו תוך 24 שעות.

אורן אסף חזן: מי אחראי אם קורה לו משהו?

יואב קיש: תודה.

יואב קיש: מוטי, רצית משפט?

מרדכי יוגב: כן.

מרדכי יוגב: אני חושב שאנחנו צריכים כאן לעשות ועדת מעקב ולקיים אותה תוך יומיים.

מרדכי יוגב: אתה צריך שהמל"ל ייתן לך חוות דעת.

אורן אסף חזן: למה עכשיו אי אפשר לקבל תשובה?

מרדכי יוגב: אתה צריך שהשב"כ ייתן את חוות הדעת.

מרדכי יוגב: שני גורמים במשרד ראש הממשלה, והמטה לביטחון לאומי.

מרדכי יוגב: אני פניתי אבל לא קיבלתי מהם תשובה.

מרדכי יוגב: כמובן שמשטרת ישראל, אם זה המפכ"ל, אם זה נעשה במטה הארצי.

מרדכי יוגב: מדובר בתושב ישראל שמוחזק בניגוד לרצונו, שנחטף מירושלים ואין פוצה פה ומצפצף.

בצלאל סמוטריץ': נבקש תשובות לדיון המעקב?

יואב קיש: חכה רגע.

יואב קיש: עוד לא סיכמתי.

יואב קיש: ביקשה לדבר נווה דרומי.

נווה דרומי: תודה.

נווה דרומי: המכון לאסטרטגיה ציונית.

נווה דרומי: באמת בצלאל צודק.

נווה דרומי: הוא הגיע למשטרה ואמר שהוא מפחד וחושש לחייו.

בצלאל סמוטריץ': ישב עם מפקד תחנת שלם.

נווה דרומי: נכון.

נווה דרומי: ממה שידוע לנו, אני גם דיברתי עם הצלב האדום, הצלב האדום לא הגיע לשם ולא ראה אותו.

נווה דרומי: אנחנו יודעים שנציגים אמריקאים כן ראו אותו ושמצבו רע.

נווה דרומי: האדם הזה כנראה עובר עינויים קשים.

נווה דרומי: שום נציגות ישראלית לא דאגה לו ולא בדקה מה קורה אתו.

נווה דרומי: המשפחה שלו גם חיה תחת איומים וחשש כבד ואין לי מושג אם מישהו מכוחות הביטחון הישראלים גם דואג למשפחה עצמה.

נווה דרומי: אין יותר מדי מה להוסיף על מה שנאמר כאן אבל כן חשוב - כמו שאמרת – במה שכבר אפשר למנוע ולהיערך מראש, כמו אותו זימון שיש מחר, כן כדאי לעשות.

יואב קיש: כן כי אחרת יהיה לנו לא אחד אלא שניים שנמצאים שם ברשות.

אורן אסף חזן: אני מציע שאולי אנחנו נלווה אותו.

יואב קיש: ברוך ידיד, ראש הדסק הפלסטיני ב-אם תרצו.

ברוך ידידיה: תודה.

ברוך ידידיה: קצת סדר במספרים וקצת סדר בתאריכים ועובדות.

ברוך ידידיה: ראשית, ביום חמישי, למיטב הבנתי, ימלאו שלושה שבועות שהוא מוחזק בניגוד לרצונו.

ברוך ידידיה: שנית, הוא נלקח מארם, הוא עובד של משרד השלטון המקומי ברשות הפלסטינית, ומוחזק בניגוד לרצונו.

ברוך ידידיה: כרגע בירושלים שלוש פרשיות.

ברוך ידידיה: הפרשה שבגינה נעצר עיסאם עקל היא פרשה על שער הפרחים.

ברוך ידידיה: הפרשה שהניעה את כל הסיפור והמעורבות של הרשות היא פרשה משכונת סעדיה.

ברוך ידידיה: אני רוצה לומר מספר דברים.

ברוך ידידיה: כל התחקיר שלי הוא המון המון מקורות גלויים ומעט מקורות חסויים.

ברוך ידידיה: משטרת ירושלים עצרה את עדנאן רית ואת ג'יהד אל פאקיר, ראש המודיעין.

ברוך ידידיה: המודיעין הפלסטיני הודיע שעוד רבים מאנשינו נעצרו, משמע, יותר משני אנשי מודיעין פלסטינים פעלו בירושלים.

ברוך ידידיה: ראש המודיעין, הקולונל, האלוף מאג'ד פראג', על פי הרשתות החברתיות, ביקר בשכונת סעדיה, מרחק 100 מטרים מאל אקצה, בלוויית אנשי המטה שלו והמשפחות.

ברוך ידידיה: האימות היחיד שאפשר לקבל מזה זה מהרשתות החברתיות.

ברוך ידידיה: רמי חמדאללה, ראש הממשלה הפלסטיני, הקים ועדת חקירה לבדיקת מעצרם של האנשים בירושלים.

ברוך ידידיה: נכון להיום אני יודע על חקירה של המודיעין הכללי וחקירה של המודיעין המסכל, שני גופים מודיעין נפרדים.

ברוך ידידיה: אנשי דת בירושלים.

ברוך ידידיה: דיברתם כאן על הסתה.

ברוך ידידיה: אני לא אדבר על הסתה.

ברוך ידידיה: אנשי דת בירושלים מרעננים פסק הלכה מ-1935 שקובע עד מוות לסוחרי הקרקעות.

ברוך ידידיה: אני מציין ב-2014 אבו מאזן החמיר את הענישה על סחר בקרקעות.

בצלאל סמוטריץ': מישהו מכל אותם אנשי דת שמסיתים נעצר?

בצלאל סמוטריץ': אתה אומר שזה חומר גלוי.

ברוך ידידיה: אני לא יודע שהם נעצרו.

בצלאל סמוטריץ': משטרת ישראל, מישהו נעצר או נחקר מכל אנשי הדת האלה?

ברוך ידידיה: תן לי ברשותך למסור את הנתונים.

ברוך ידידיה: בשנת 2009 נעצר אחמד אל מסרי, נלקח לרמאללה, אזרח ישראלי.

ברוך ידידיה: ב-2000 נעצר עבד חירבאווי, נלקח לרמאללה על ידי ג'יבריל רג'וב.

ברוך ידידיה: הפעילות הצבאית שנעשתה אז, צה"ל קידם טנקים לביטוניה.

ברוך ידידיה: בשנת 2009 חאתם עבדל קאדר מראשי פת"ח שימש אז כיועץ לענייני ירושלים של ראש הממשלה סיאן פיאד ואמר אז שהם מחוקקים עשרות מקרים, עצרנו עשרות אנשים, אני אישית סבור שיש להוציא להורג.

ברוך ידידיה: בשנת 2012 קצין בשם אבו שהלה שהיה מעורב בעסקאות כאלה, נגזר דינו למוות אבל זה לא בוצע.

ברוך ידידיה: קצין בשם אוסאמה מנסור, נגזר דינו למוות והוא התאבד בתאו.

ברוך ידידיה: בשנת 2009 אזרח שנחקר בגל של החקירות, כפי הנראה מת בתאו ביריחו.

ברוך ידידיה: אלו נתונים מספריים ונתונים כמעט עובדתיים שלפי דעתי מוכיחים שגורמי מודיעין פלסטינים נמצאים בירושלים.

ברוך ידידיה: העסקה המדוברת התחילה ב-2016.

ברוך ידידיה: הוגשו ניירות למשרדים והניירות האלה, מהיכן אני למד שהם מגיעים למשרדי הרשות הפלסטינית?

ברוך ידידיה: משום שסכום כסף שהופקד על ידי משפחת ג'ודה, עוקל.

ברוך ידידיה: אז התיק עבר לגורמי המודיעין, רק משום שאחד המעורבים היה מאנשי דחלאן ושמו פאדי אל סלאמין.

ברוך ידידיה: רק משום זה הרשות פסלה את המכירה אבל מישהו אחר בשם חאלד עטארי ביצע את המכירה.

ברוך ידידיה: משמע שהמסמכים – ויש לי עותק מכולם – כביכול האזרחיים מגיעים גם לרמאללה.

יואב קיש: תודה.

יואב קיש: אני רוצה לסכם ולומר כמה דברים.

ברק קדם: אפשר לומר כמה מילים?

ברק קדם: אני עורך דין.

ברק קדם: אני רוצה לומר כמה מילים על מה שעובר עליו ברגעים אלה.

ברק קדם: אני מייצג 65 אנשים שנחטפו על ידי הרשות הפלסטינית.

יואב קיש: בבקשה.

יואב קיש: לא נרשמת, אבל דבר.

יואב קיש: תציג את עצמך.

ברק קדם: אני מייצג 65 אנשים שנחטפו על ידי הרשות הפלסטינית, 16 מהם ישראלים.

יואב קיש: אזרחים ישראלים.

ברק קדם: 16 מהם אזרחים ישראלים, כן.

בצלאל סמוטריץ': תושבים.

יואב קיש: לא.

יואב קיש: שאלתי האם הם אזרחים.

יואב קיש: הוא אומר שהם אזרחים.

יואב קיש: לא תושבים.

ברק קדם: 16 מהם אזרחים ישראלים.

ברק קדם: הם נחטפו, נכלאו ועונו על ידי הרשות הפלסטינית.

ברק קדם: הם הגיעו לבית המשפט המחוזי, הם עלו על הדוכן בבית המשפט המחוזי בירושלים וכל אחד מהם סיפר מה עבר עליו.

ברק קדם: הם הראו לבית המשפט את המומים שלהם ואת האברים המצולקים שלהם.

ברק קדם: הם סיפרו לבית המשפט מה הם עברו.

ברק קדם: עקרו להם שיניים, עקרו להם ציפורניים, מכות חשמל, תלו אותם הפוכים, הכניסו להם שיפוד לאבר המין, היו שם מקרי אונס, מקרים של החדרת בקבוק שבור לפי הטבעת ועוד כאלה דברים איומים.

ברק קדם: אין שם ספק שזה מה שהוא עובר עכשיו.

ברק קדם: זה מה שהבן אדם הזה עובר עכשיו.

ברק קדם: צריך להבין שכך הם מטפלים באנשים שנחשדים בעיניהם בבגידה.

ברק קדם: בוודאי שחובה עלינו לעשות הכול כדי להוציא אותו גם בגלל שהוא בן אדם, גם בגלל שהוא תושב שלנו וגם בגלל שמדינת ישראל חתומה על האמנה נגד עינויים שמחייבת אותה לפעול במקרים כאלה ולעשות הכול כדי להוציא אותו.

בצלאל סמוטריץ': ברור לך שכזה סיפור עוצר עכשיו את כל העסקאות.

בצלאל סמוטריץ': איזה אידיוט ימכור?

מרדכי יוגב: בוא נדבר על אחריות שב"כ.

מרדכי יוגב: הם אדישים לגורלו.

אורן אסף חזן: איפה האחריות של מדינת ישראל?

אורן אסף חזן: תושב ישראל.

בצלאל סמוטריץ': במדינת ישראל אפשר כך להעלים אנשים?

בצלאל סמוטריץ': זה נשמע לי הזוי.

יואב קיש: משפט סיום, בבקשה.

ברק קדם: אני רוצה לומר עוד מילה.

ברק קדם: אני מייצג גם את ארגון עד כאן שבעצם חשף שיש כאן פרקטיקה של הרשות הפלסטינית לחטוף את האנשים האלה ולתת להם גזר דין מוות.

ברק קדם: היה את המקרה של עזרא נאווי שהודה שהוא מסגיר אנשים כאלה למותם אל הרשות הפלסטינית וחובה לעשות סוף לדבר הזה.

יואב קיש: תודה.

יואב קיש: אני רוצה לסכם.

יואב קיש: אנחנו צריכים לסיים.

יואב קיש: חברים, אני מפריד כאן בין שני דברים.

יואב קיש: ראשית, המקרה הנוכחי בנושא עיסאם עקל ואני אומר כאן שאנחנו נעשה ישיבת מעקב ונקיים דיון יותר מצומצם גם עם השב"כ וגם עם משרד הביטחון והמל"ל.

יואב קיש: אנחנו נעשה דיון מצומצם.

יואב קיש: אני אבקש מנציגות חברי כנסת דיון סגור כי ברורה לי הרגישות אבל מצד שני אי אפשר שבגלל הרגישות זה יהפוך להיות מחדל.

יואב קיש: לא יכול להיות שאנחנו בסיטואציה ששום דבר לא זז גם אם זה ברמות הכי גבוהות שם.

יואב קיש: הם צריכים להבין היטב מאתנו שזה לא קביל לא נאפשר דבר כזה ויהיו מחירים לכל מי שעוסק בעניין הזה.

יואב קיש: לצערי זה לא המצב כרגע.

יואב קיש: את הדבר הזה חייבים להעביר בצורה הכי ברורה.

יואב קיש: זה אני אומר לכם כסיכום, קודם כל ספציפית למקרה הנוכחי.

יואב קיש: אני עכשיו עובר בעיקר למשטרה לגבי המקרה השני, הגלובלי.

יואב קיש: יש לרשות מהלך של ציידים כנגד מוכרי קרקעות והדבר הזה מתחיל בפעילות אקטיבית שלהם בתוך ירושלים.

יואב קיש: לא יכול להיות שזה קורה.

יואב קיש: חייבים לעצור את זה, לתפוס את אותם אנשים, לעצור את ההסתה ולטפל ולעקור את זה מהמקור, מהשורש.

יואב קיש: אנחנו מטפלים עכשיו בתסמין וזה המעצר ואיך אנחנו מתמודדים מולו, וצריך להתמודד עם התופעה.

יואב קיש: אותם ציידים בכלל לא צריכים להיות בתוך שטח ישראל.

יואב קיש: נקודה.

יואב קיש: שישבו רק ברמאללה.

יואב קיש: אם הם יוצאים, הם צריכים להיות נגד צו מעצר מינהלי על הראש שלהם והם צריכים לדעת שאין להם VIP ואין להם כלום.

יואב קיש: לא יכול להיות שאנחנו מאפשרים פעילות שפוגעת בריבונות שלנו בתוך ירושלים.

בצלאל סמוטריץ': זה לא רק בירושלים.

בצלאל סמוטריץ': הם יכולים להגיע לכל מקום.

יואב קיש: אני מבקש מחברי הכנסת להצטרף אלי לתיקון לחוק היישום שייתן כלים אפקטיביים כוללים ואני מבקש עכשיו, וזה גם מהשב"כ, גם ממשרד המשפטים וגם מהמשרד לביטחון פנים דרך המשטרה, להציע הצעה לתיקון החוק.

בצלאל סמוטריץ': לא חסרים להם כלים.

יואב קיש: שמעתי דברים לפיהם חסרים להם כלים.

יואב קיש: תציעו לנו ואנחנו נקדם את הכלים.

יואב קיש: זאת מסקנת הדיון.

יואב קיש: אני אומר שדיון נוסף יהיה בפורום יותר מצומצם.

יואב קיש: אני אומר לכם, שנו תקליט.

יואב קיש: מספיק לדבר על תיאומים.

יואב קיש: אין כאן תיאומים.

יואב קיש: תנו להם בראש ואולי נראה תוצאה.

יואב קיש: נמשיך ללטף, לא יקרה כלום והוא ימשיך לסבול.

בצלאל סמוטריץ': לפני הישיבה הבאה, מי לוקח אחריות להביא אותו ומתי?

יואב קיש: תודה רבה.

יואב קיש: הישיבה נעולה.